ธปท.ยันศก.ดีขึ้นหนี้ครัวเรือนชะลอลง
ธปท.ยันเศรษฐกิจไทยมีแนวโน้มดีขึ้นจากความชัดเจนของการใช้จ่ายภาครัฐและการจับจ่ายใช้สอยของครัวเรือน
10 ต.ค. 2557

ธปท.ยันเศรษฐกิจไทยมีแนวโน้มดีขึ้นจากความชัดเจนของการใช้จ่ายภาครัฐและการจับจ่ายใช้สอยของครัวเรือน
นายเมธี สุภาพงษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.)  กล่าวว่า  คาดว่าแรงขับเคลื่อนเศรษฐกิจจะมาจากการใช้จ่ายในประเทศ ที่จะมีบทบาทกระตุ้นเศรษฐกิจเพิ่มขึ้น โดยเฉพาะในระยะต่อไป ธปท. มองว่า นโยบายภาครัฐที่มีความชัดเจนมากขึ้น จะช่วยสร้างความเชื่อมั่นให้กับภาคเอกชน ซึ่งเมื่อรวมกับแนวโน้มการจ้างงานและรายได้ของครัวเรือนในกลุ่มที่ทำงานนอกภาคเกษตร และฐานะทางการเงินของครัวเรือนที่มีแนวโน้มดีขึ้น น่าจะช่วยลดผลกระทบจากภาคการส่งออกและการท่องเที่ยวที่ฟื้นตัวช้ากว่าที่คาดได้บางส่วน“หลังจากครัวเรือนเริ่มปรับตัว โดยชะลอการก่อหนี้ลงน่าจะสนับสนุนให้การใช้จ่ายของครัวเรือนฟื้นตัวได้ดีขึ้นแม้จะต้องใช้เวลาอยู่บ้างก่อนจะกลับสู่ภาวะปกติเนื่องจากหนี้ครัวเรือนยังอยู่ในระดับสูงประมาณ 82-83%ของอัตราการขยายตัวทางเศรษฐกิจ บวกกับราคาสินค้าเกษตรที่ต่ำจะทำให้ครัวเรือนบางส่วนยังระมัดระวังในการซื้อสินค้าคงทน” นายเมธีกล่าว
ทั้งนี้ ธปท.คาดการณ์การเติบโตทางเศรษฐกิจ(จีดีพี)ปีนี้ที่ระดับ 1.5%และปีหน้าที่ระดับ 4.8%โดยมองว่าการฟื้นตัวของเศรษฐกิจไทยในปัจจุบันคงไม่สามารถฟื้นตัวได้เร็วในลักษณะตัววี (V-shape) แล้ว แม้ว่าเศรษฐกิจเริ่มฟื้นตัวได้ตั้งแต่ไตรมาส 2 ที่ผ่านมา หลังสถานการณ์ทางการเมืองคลี่คลายลง และความเชื่อมั่นของภาคเอกชนปรับดีขึ้นแต่การฟื้นตัวเป็นไปในลักษณะทยอยปรับดีขึ้น และต้องใช้เวลา